KYK: Bok-kaptein se oog vir 'n mooi vrou | Netwerk24
Deur Ané van Zyl 08 November 2019 18:30
Al is hy die kaptein van die Springbok-rugbyspan, bly hy 'n man.
So het talle opgemerk toe Siya Kolisi en sy spanmaats Dinsdag na Suid-Afrika terugkeer, en hy vir 'n oomblik sy oë langer op Mej. Suid-Afrika, Zozibini Tunzi, gehou het.
Die Bok-kaptein Siya Kolisi en Mej. SA, Zozibini Tunzi. Foto: Instagram/Official Miss SA
In 'n video wat sy op haar Instagram-profiel gedeel het, kan gesien word hoe Siya twee keer kyk toe hy haar in 'n skare vol mense op die O.R. Tambo-lughawe in Johannesburg raaksien.
In die video loop Siya met die Webb Ellis-beker in sy hand deur die skare, en sien vir Tunzi in 'n heldergeel uitrusting tussen hulle. Hy kyk haar op en af, en gaan dan nader om haar in Xhosa te vra, "jy is Mej. Suid-Afrika, dan nie?".
Die twee groet mekaar dan met 'n drukkie. Talle op Twitter sê dat hy vir haar in Xhosa sê, "sjoe, jy is mooi".
Dié video is wyd op sosiale media gedeel, met mense wat meen dat Siya, 'n getroude man, volgens hulle net 'n bietjie té lank na haar gekyk het. Ander meen hy sukkel net om haar te herken, miskien omdat sy 'n selfoon voor haar gesig vashou.
Zozibini Tunzi, Mej. Suid-Afrika. Foto: Instagram/Zozibini Tunzi
Talle het grappig verwys na 'n herrie wat vroeër vanjaar uitgebreek het toe Siya se vrou, Rachel, 'n ander vrou op sosiale media daarvan beskuldig het dat sy kaalboude-foto's vir Siya gestuur het.
"Wat 'n voorreg om die @bokrugby se tuiskoms te kon beleef," het Tunzi later op Instagram gesê.
"Die opregte liefde en trots wat die land het, was duidelik in die elektriese atmosfeer. Baie geluk weer eens! Ek kon ook die Webb Ellis-beker vashou, so tegnies is ek ook 'n kampioen!"
Kolisi is deur middel van 'n vriend gekontak. Sy kommentaar sal bygevoeg word indien dit ontvang word.